趙白雲宗丞以詩送惠柳下謁浙西憲使包宏齋命余同賦
作者：釋文珦
朝代：宋

paragraphs: 宏齋伊洛宗，白雲風雅主。
二公在斯世，光艷燭寰宇。
白雲歸帝鄉，宏齋庇寒士。
出處雖小殊，憐才酷相似。
吟詩貧到骨，白雲古知音。
吹送宏齋前，雄詞重南金。
乘流春浩蕩，變化那可測。
君不見北溟有魚會風雲，一舉自然生羽翼。